Amalia Lacroze de Fortabat

Amalia Lacroze de Fortabat (15. elokuuta 1921 – 18. helmikuuta 2012) oli Argentiinalainen perijätär, miljardööri, taiteen keräilijä ja hyväntekijä. Hän oli rikastunut perittyään sementtiyhtiö Loma Negran perustajan Alfredo Fortabatin. Sittemmin hän johti yhtiötä laajentaen sen toimintaa ja sijoittaen rahaansa esimerkiksi taiteen keräilyyn. Suurimmillaan hänen omaisuutensa arvo oli noin 1,8 miljardia dollaria ja hän oli Argentiinan kolmanneksi rikkain henkilö.

Elämäkerta

Nuoruus
Amalia Lacroze de Fortabat (o.s de los Reyes Oribe) syntyi Argentiinan pääkaupunki Buenos Airesissa 15. elokuuta 1921 huomattavaan paikalliseen sukuun. Hänen isoisänsä oli rakentanut kaupungin ensimmäiset raitiovaunulinjat. Amalia muutti pienenä Ranskan Pariisiin, jossa hän varttui ranskankielisenä.

Vuonna 1942 Amalia meni naimisiin Hernán de Lafuenten kanssa. Pari sai tyttären Maria Inez de Lafuente. Avioliittoaan edeltäneenä vuonna 1941 Amalia oli tutustunut myös Alfredo Fortabatiin tämän jahdilla Tigre Fortabat. Fortabat oli rikastunut sementtitehtailijana. Joitakin vuosia myöhemmin Fortabat pyysi tällöin jo avioliitossa ollutta Amaliaa tansseihin Pariisissa, jossa hän pyysi edelleen Amaliaa vaimokseen. Amalia suostui ja otti eron aviomiehestään. Uusi avioliitto solmittiin Uruguayssa vuonna 1947. Ero ja uusi avioliitto herättivät kohua tuolloin konservatiivisen katolisessa Buenos Airesissa.

Perijättärenä

Alfredo Fortabat kuoli aivoinfarktiin vuonna 1976. Amalia  peri miehensä valtavan omaisuuden, johon kuului Loma Negra-sementtiyhtiön lisäksi esimerkiksi miljoona eekkeriä maata, 170 000 nautaa, kolme lentokonetta, helokopteri, jahti ja asuntoja eri puolilla maailmaa. Amalia alkoi hoitaa edesmenneen miehensä liiketoimia ja tuli tunnetuksi lempinimellä Dama del Cemento, eli vapaasti kääntäen sementtidaami. Yhtiö sai rahakkaita sopimuksia Argentiinassa 1970-luvulla vallinnelta sotilashallinnolta. Se alkoi rakennuttaa esimerkiksi patoja ja stadioneita. Korkeimmillaan Amalia Lacroze de Fortabatin omaisuuden arvoksi arvioitiin noin 1,8 miljardia Yhdysvaltain dollaria. Hänen sittemmin kuollessaan arvio oli tosin laskenut 902 miljoonaan dollariin. Hän oli joka tapauksessa tuolloinkin Argentiinan kolmanneksi rikkain henkilö ja rikkain nainen.

Liiketoiminnan ohella Amalia Lacroze de Fortabat harjoitti hyväntekeväisyyttä. Hänet tunnettiin etenkin taiteelle tehdyistä sijoituksista. Vuonna 1980 hän osti William Turnerin teoksen Juliet and Her Nurse maksaen taulusta 6,4 miljoonaa dollaria. Kyseessä oli siihenasti huutokaupattujen maalausten ennätyshinta. Hänellä oli myös Andy Warholin maalaama muotokuva itsestään. Museo Fortabat Buenos Airesissa rakennettiin vuonna 2008 Fortabatin suurelle taidekokoelmalle. Taiteen keräilyn ohella Fortabat  teki lahjoituksia esimerkiksi Falklandin sodan veteraaneille ja Kosovon sodan pakolaisille. Seurapiirihenkilönä hänet nähtiin usein paitsi argentiinalaisten, mutta myös amerikkalaisten ja eurooppalaisten merkkihenkilöjen, kuten David Rockefellerin ja Henry Kissingerin seurassa.

Vuonna 1997 Fortabatin nimi liittyi Fortabat-säätiön skandaaliin. Säätiö oli pitänyt kirjallisuuskilpailun ja palkinto myönnettiin Federico Andahazin teokselle El anatomista (suom. Anatomi). Amalia de Fortabat oli miltei kieltäytyä noni 15 000 dollarin palkinnon luovuttamisesta teokselle, joka käsitteli klitoriksia tutkivaa lääkäriä. Lopulta hän taipui luovuttamaan palkintoon liitetyt rahat, muttei palkintoa itsessään. Antamassaan lehtihaastattelussa hän kuvaili, kuinka Andahazin teos "ei edistänyt ihmiskunnan hengen korkeimpia arvoja". Sittempinä vuosinaan Fortabat myi osan tauluistaan ja asunnoistaan. Vuonna 2005 hän myi myös sementtiyhtiönsä Brasiliaan 1,025 miljardin dollarin hintaan. Amalia Lacroze de Fortabat kuoli kotonaan Buenos Airesissa 18. helmikuuta 2012.

Lähteet

Argentiinalaiset henkilöt
Miljardöörit
Vuonna 1921 syntyneet
Vuonna 2012 kuolleet